Norgeshelsa

Norgeshelsa var et nasjonalt helseindikatorsystem som ble vedlikeholdt av Folkehelseinstituttet i perioden 2000 til 2023. Fra 1. januar 2024 ble arbeidet flyttet til Helsedirektoratet.

I løpet av 2024–2025 ble innholdet i Norgeshelsa flyttet over i den nye statistikkbanken Folkehelsestatistikk, og slått sammen med innholdet fra statistikkbanken Kommunehelsa. Innholdet oppdateres av Helsedirektoratet. Den gamle statistikkbanken ble lagt ned i november 2025.

Den nye statistikkbanken ligger i portalen FHI Statistikk. Den tekniske løsningen er utviklet av Folkehelseinstituttet.

Norgeshelsa inneholdt statistikk om helse, sykdom og risikofaktorer i den norske befolkningen. Det besto av en statistikkbank med lenker til faktaark og nyhetsartikler på Folkehelseinstituttets nettsider.

 Statistikkbank 
Norgeshelsa statistikkbank inneholdt ca. 130 emner, som kunne bearbeides av den enkelte til tabeller, diagrammer og kart fordelt på kjønn, aldersgruppe, geografi og årstall.

Data var hentet fra sentrale helseregistre, helseundersøkelser, Statistisk sentralbyrå og flere andre kilder, blant annet Helsedirektoratet, Universitetet i Bergen og Arbeids- og velferdsetaten (NAV).

 Fylkesbarometer 
Fylkesbarometer var et radardiagram som viste 23 utvalgte indikatorer på helsetilstand og risikofaktorer for sykdom. I juni 2014 ble fylkesbarometeret tatt ned. En tilsvarende samling av indikatorer var på dette tidspunktet inkludert i Folkehelseprofiler for fylkene (en parallell til folkehelseprofilene for kommuner, se nedenfor), basert på nyere data. 

 Fakta og nyheter 
Folkehelseinstituttet publiserte på sitt nettsted Folkehelserapporten-Helsetilstanden i Norge, som ga et bilde av helse, sykdom og risiko for sykdom i den norske befolkningen. I tekst, tabeller og diagrammer ble status, utviklingstrekk og helseforskjeller i befolkningen på mange ulike temaområder belyst. Folkehelserapporten erstattet for en stor del de tidligere «faktaark med helsestatistikk». Rapporten var basert på flere datakilder, og trakk inn resultater fra forskning ved Folkehelseinstituttet eller andre steder. Diagrammene i rapporten var for en stor del basert på data fra Norgeshelsa.

Folkehelseinstituttet publiserer også nyhetsartikler om statistikk fra egne helseregistre, samt enkelte andre meldinger om helsestatistikk. Slike nyhetsartikler ligger under det aktuelle temaet (f.eks. psykisk helse).

 Folkehelseprofiler og data på kommunenivå 
Kommunehelsa var et søsternettsted til Norgeshelsa, med data på kommunenivå og et litt annet utvalg av emner. Der fantes både en statistikkbank av liknende type som Norgeshelsa, og en ferdig folkehelseprofil for hver kommune, hvert fylke og bydelene i Oslo, Bergen, Stavanger og Trondheim. Datagrunnlaget for folkehelseprofilene ble presentert i de to statistikkbankene, for fylkesprofilene i Norgeshelsa, og for kommune- og bydelsprofiler i Kommunehelsa.

 Utvikling 
Første utgave av Norgeshelsa ble lansert våren 2000. Data og tilhørende presentasjonsprogram måtte da lastes ned og kjøres på lokal PC. Totalt ca.  nedlastinger ble registrert fram til 2003. Det ble etter hvert også mulig å få levert en CD med oppdaterte data og programvare.

Våren 2003 ble den første nettversjonen lansert. Data og presentasjonsprogram lå på en webserver, mens søking og grafikkvalg ble gjort i brukerens nettleser. Dette konseptet ble fulgt for de senere versjonene.

I desember 2010 ble Norgeshelsa oppgradert til versjon 4.0 av presentasjonsprogrammet, og fikk samtidig ny lay-out.

 Programvare 
Norgeshelsa var laget med programsystemet Nesstar, levert av Norsk senter for forskningsdata.

 Eksterne lenker 
 Folkehelseprofiler 
 Folkehelseinstituttet
 Norsk senter for forskningsdata
 Nesstar 
 Folkehelsestatistikk (statistikkbank)
 Folkehelsestatistikk og profiler (temaside)

Kategori:Folkehelseinstituttet
Kategori:Folkehelse
Kategori:Epidemiologi